Apatinis žandikaulis

Apatinis žandikaulis () – neporinis, vienintelis paslankus kaukolės kaulas, sudarantis apatinės veido dalies griaučius. Judėdamas jis dalyvauja kramtyme ir artikuliuotoje kalboje. Naujagimio kaulas esti porinis, tačiau veikiai smakro kremzlė sukaulėja ir dvi dalys suauga.

Apatinio žandikaulio forma netaisyklinga: jis sudėtas iš pasagos pavidalo kūno () ir nuo pasagos užpakalinių galų kylančios porinės šakos ().
 Apatinio žandikaulio kūnas 
Apatinio žandikaulio kūno () tvirtas ir storas pamatas () paremia aukščiau esančią dantinę dalį (). Pamato priekyje smakre išsidėsto trys išaugos: neporinis smakro kyšulys (), o nuo jo žemiau ir į šoną - porinis smakro gumburėlis (). Dar labiau į šoną, į viršų ir atgal žiojėja viena, kartais dviguba, porinė smakro anga (), nuo jos įstrižai aukštyn, į žandikaulio šaką, kyla įstrižoji linija (). Pamato vidiniame paviršiuje kyšo smakro dyglys, dažnai dvigubas - viršutinis ir apatinis () liežuvio raumenims tvirtintis. Žemiau dyglio, arčiau briaunos, yra dvipilvio raumens duobė () bendravardžiam raumeniui prisisegti. Šone iškyla malamoji poliežuvio linija (), nuo kurios prasideda platus bendravardis raumuo, sudarantis burnos dugno pagrindą. Linija skiria dvi seklias pailgas duobes didžiosioms seilių liaukoms: žemiau jos yra požandinė duobė (), virš jos - poliežuvinė duobė (). Šiame paviršiuje ties kapliais kartais esti gana ryškios kaulinės išaugos - apatinio žandikaulio velenas (). Vidutiniškai jis pasitaiko apie 2 proc. (lietuvių - 1,3 proc.) atvejų.

Dantinės dalies viršutinė briauna vadinama dantiniu žandikauliu lanku (), kuriame, kaip ir viršutinio žandikaulio, atsiveria dantų dubelės, arba alveolės (), viena nuo kitos atskirtos tarpdubelinių pertvarų (), o kai kurios turinčios ir tarpšaknines pertvaras (). Dantinės dalies priekyje matyti dubelių kalvelės (). Dantinio lanko pabaigoje, už paskutinio krūminio danties dubelės, užkrūminis trikampis () riboja užkrūminę duobę ().

 Apatinio žandikaulio šaka 
Apatinio žandikaulio šaka () su kūnu sudaro kampą (), kurio abiejose pusėse yra po šiurkštumą raumenims tvirtintis. Išorėje yra plati kramtomoji šiurkštuma (), viduje - sparninė šiurkštuma (). Šakos vidinėje pusėje žiojėja apatinio žandikaulio anga (), iš apačios pridengta apatinio žandikaulio liežuvėlio (). Anga veda į apatinio žandikaulio kanalą (), kuris baigiasi smakre jau minėta smakro anga (). Kaulo viduje iš kanalo į alveoles atsišakoja maži kanalėliai, per kuriuos nervai ir kraujagyslės pasiekia apatinių dantų šaknis. Nuo angos žemyn vingiuoja malamoji poliežuvio vaga (). Šaka baigiasi dviem ataugomis: ploną, smailią vainikinę ataugą () nuo stambios, aptakios sąnarinės ataugos () skiria apatinio žandikaulio įlanka (). Prie vainikinės ataugos tvirtinasi galingas kramtomasis smilkininis raumuo, o sąnarine atauga apatinis žandikaulis susineria su smilkinkaulio bendravarde duobe. Sąnarinės ataugos aptaki viršūnė vadinama galba, arba krumpliu (), laibesnė jos dalis - apatinio žandikaulio kaklu (), o kaklo priekyje yra neryški sparninė duobė () vienam iš kramtomųjų raumenų tvirtintis.

 Apatinio žandikaulio vystymasis 
Apatinis žandikaulis rutuliojasi iš jungiamojo audinio, iš porinio kaulėjimo centro, kuris susiformuoja ties smakro anga šeštą gemalo savaitę. Abi pusės susijungia per pirmuosiuos gyvenimo metus.

 Taip pat skaitykite 
 Apatinio žandikaulio sąnario sutrikimai
 Žandikaulio gydymo specialistų straipsniai 
 Smilkininis žandikaulio sąnarys
 The Mandible 

Kategorija:Kaukolė